Leon van Nierop se resensie: The DefeatedThe Defeated **** Met Taylor Kitsch en Logan Marshall-Green Regisseur: Verskeie Net toe ŉ mens vermoed het daar bly geen vars storie oor om oor die Tweede Wêreldoorlog te vertel nie, duik The Defeated op. As jy ŉ liefhebber van oorlogflieks is, veral oor die nagevolge van die Tweede Wêreldoorlog, is hierdie een ŉ boerpotwenner vir jou. Want alhoewel daar sepie-elemente betrokke is (melodrama, buite-egtelike verhoudings, baie trane, emosie) bly dit getrou aan die droefenis wat veral Berlyners moes deurmaak nadat die oorlog geëindig het en Hitler selfdood gepleeg het. Met ŉ top-rolverdeling (die onderskatte Taylor Kitsch was nog nooit beter nie), word daar gefokus op ŉ stad wat in vier geskeur is. Berlyn is nou soos ŉ bees se agterkwart in vier gemerk. Een deel behoort aan Frankryk, die ander aan Rusland, die derde deel aan Amerika en dan is daar ŉ deel wat Brittanje opeis. In die middel hiervan is ŉ Amerikaanse polisieman, wat niks met die militêre owerhede te doen het nie, en die verskeurde en verflenterde Duitse polisiemag moet help om orde in 1946 te skep. Maar veral ook om die gruwelmonster, bekend as die “Engelmaker” te ontmasker en te arresteer. Die reeks beeld dan uit hoe hierdie groepie, wat beswaarlik kan oorleef tussen die wederstrewige Russe en verwaande Amerikaners, (laat staan nog die ander twee magte), probeer om wet en orde te handhaaf. Dit is amper soos die Wilde Weste, want skaduagtige figure sluip tussen die Russiese en Amerikaanse grense deur, die Russe martel mense om inligting te kry en karakters word sommer doodgeskiet indien hul paspoorte en “papiere” nie in orde is nie. As jy dus na ŉ professionele, knap-geregisseerde en goed nagevorste reeks oor die nagevolge van die groot oorlog soek, weet net dit gaan nie hier noodwendig oor die terreur teen die Joodse bevolking nie, maar oor ŉ Amerikaner wat die Duitse polisiemag probeer help. In daardie opsig word dit aanbeveel. Op Netflix. Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite.